- 2 ያንሳ
- <
- 1
- >

ካፋራመሮ ያንሳኮክ ሀንዳ ካላሚ
ታባኖ
ካፋራመሮ ያንሳኮክ ሀንዳ ካላም ካኮጻፋመራ ካፋራመሮ ጃርሳት ያንሳ ጎሌሮ ካኮንጻፋመራና ታአሳባንተቶ አምኔቱና ይስክሴዉንያ። ዎዳሳና ምን ካዋ ኮዉና ኡናትሴዉን ላና ላኮዋሮ፥ ሂክ ክጫርክ ሀንዳ ካኮንጻፋመራ እስእስ ጎጎጌላራዉን ሻድስና ጣራ ኦአጋልስሳራንኮና አጋልስስክሶኮና ሴርስንያ።
ራቶ ሂክ ማጻፋ ካአበራ
ቆፋ ታሆሬ 1-3
ጌላንጀ ዱባንኮ ታሮራቶታ 4-6
ካጣራ አጋልስስኮክ ጋራ ካሴርሳራ 7-11
ጉድሳኖ 12-13
1
1 ጃርሳት፥ ሩምና ኦጌላታሮ አን ካላል አንሌኖን ሩም ኦካሳን ዱባ ኦጌላታራን ታአሳባንተቶ አምኔቱና ይስክሴዉን፥ *አምኔቱን ካአማራ ሃፉራ ምን ካዋና ኦሮ ካግሮ አማኒል አማኖያ።
2 ህት ሩም ኖ ኦሮ ታግቶና ሆረንባን ጅሩ ጅሮማን ታግርናቶ ሩምኮ ካከይ፥
3 ዋ ኦዶኮና ኤረ የሱሳ ክርስቶሳኮ ስኖና ሻጋ፥ ኖጎዳና ሩምና ጌላንጄይ ኖኔ ዎታ ሀሌቶ።
ጌላንጀና ሩምና
4 ይስካኮ ኮኮ ኦዶኮ ኖን ካስሳመሮ አጃጃክ ማለ ሩሚ አታቴን ኦሴታራን ማንኮዴ ማራን ኣሎ ገጌላየራ። 5 ግዳና አምኔ፥ ባርዋ ካግረ አጃጃ ኳሬ ካኡሱብ አጃጃ ኩን ላኮጻፍናሮ፤ ህክና እስእስኦሮ እስእሲ ጎጎጌላኖንያ። ያን. 13፡34፤ 15፡12፥17። 6 ህት ጌላንጀ፥ አጃጃክ ማለ ጎጎሰሴኖንያ። አጃጃና ባርዋ እስን ጎጎማልቴታን “ጌላንጄ ግራ” ካአማሮያ።
7 የሱሳ ክርስቶሳ እባዶ ሌ ኤመታኖ ካአማኖን ካሶባራ ካሞጋን አላም ቶስ ታበራ። ሂካ ኣንክክ እባዶ ካሶባሮና ክርስቶሳ ካኔባታሮያ። 8 እስን ጎአመን ካዳፉርቴታኑን ላኦ ጎጎዋኖንኮ ካአማጋመ ባርኣራ አታይን አታዬን።
9 አጋልስስ ካክርስቶሳይ ካግኖና አጋልስስኬሳኮ ሳር ካበያራ ዱባ ዋ ላኮአቦ፤ አጋልስስ ካክርስቶሳ ካግራ አደ ኦዶና ኤረና አባ። 10 ማዮና እስን ቶስ ኤመታ፥ ሂካ አጋልስስ አት ጎኤመኖን ምንክስኒ አሮቆባቴን፤ ኖጎዳና አሮአቴን። 11 ኖጎዳ ካአታራ እባዶ ጎግረ አደ፥ ፈሎ ኦሜላን ዎታ ካፈላሮ ላራ።
ታጋቾ ኖጎዳ
12 አን እስኑን ካጻፍናረ ካሞጋን አየስ ግረ፤ ሀሌዎ ኳሬ ዎራቃታና ቃላምዪ ጎጎሌሮ ላኮዶታሮ፤ አየሱን ጎአመን ገጌሎኦታን ኦአዴሳሜን ጎጎሌራኑን እስን ቶስ ኤመይረ እስእስደያ አዬስን አብድ የላታራ።
13 ታአሳባንተቶ አባታታክ ይስ ኖጎዳ ኩን ፋራማራን።

- 2 ያንሳ
- <
- 1
- >

*1:1 አምኔቱን ካአማራ ሃፉራ ምን ካዋና ኦሮ ካግሮ አማኒል አማኖያ።

1:5 ያን. 13፡34፤ 15፡12፥17።

© 2024 TWFTW