- 1 ተሰሎንቄ
- <
- 1
- >

ካፋራመሮ ጳዉሎሳኮክ ሀንዳ ካሆሬ
ካተሰሎንቄ እባዶ ቶስ
ታባኖ
ተሰሎንቄ መቀዶንያ ታአማማቶ ካሮም ቃላዳኮት መተት ካታማተ፤ ጳዉሎሳ ካተሰሎንቄ ምን ካዋ ካአሊሰራ ታፍልጲስዮሳ ካታማ ኢሰ ታኮሴተሮኮ አባባተረያ፤ ሀሌዎ ኳሬ ካአይሁድ አማኖ አታይን ጋባላመ ካግረ አይዛብ ጳዉሎሳ ካአጋልስሰሮ ካአማኖ አጋልስስ ማንኮቦጃመረ ማራን አይሁድ ቃናቴጉረ ጳዉሎሳ ኔባታ ግረ፤ ሃንሱን ጳዉሎሳ ተሰሎንቄኮ እስረ ቤርያ ካታማ ቶስ ሴይን ጎሳተ፤ ጋጭመረ ኡል ካቆሮንቶሳ ጎጎጌይ ኡሱን ኤነክ ኡሱ ካጋርጋራረ ጢሞቶሳ ኡል ካተሰሎንቄ ሴተ ጎጎአባባተይ ምን ካዋይ ካግሮ አየስ ፉፉረ ሰሰጌ።
ጳዉሎሳ ሀንዳ ካሆሬ ካተሰሎንቄ እባዶን ካኮንጻፈራ አማኒል አታይሲና ጎጎእስንየ፤ አማኖክሶኮክ ጋራና ጌላንጀትሶኮክ ጋራ ታኢዳን ኦዱ ማለጉረ ዋ ጋላታራ፤ ጳዉሎሳና እሶ ኦሮ ታኮግረ ምስክ ግር ግረ እሶ ሻድሳራ፤ ኤሰኮና ካክርስቶሳ ካላም ኤሜቶኮክ ጋራ ታኬተቶ ሆሲኑን አባብ ስሳራ፤ ህታ ሆሲንኮ ጋምሳ፤
“ክርስቶሳ ካላም አባባይ ኤሜቶኮ ሆረነ ካጎየራ አማኒል ታክርስቶሳ ኤመቶ ታላሚ ካሄላምስሳቶ አርዶክ ግር ካሄዴዳምሮ ሌዉና? ክርስቶሳ ካላም አባባይ ካኮኤሜይናራ ጎሬያ?” ኦአማራንያን፤ ጳዉሎሳና ህታ ኤሴላ ኣላንቲ የላተረ፥ “ካክርስቶሳ ካላም ኤሜቶኮክ አጋልስስ አብዲ ኦራታ ኤሰ አሪ ታ ጌታኒ ጫልኢማዴን ፈሎኦትስን ፈላዬን” አማ ጎርሳራ።
ራቶ ሂክ ማጻፋ ካአበራ
ታባኖ 1፡1
ኦጳዉሎሳ ገጌሎና ጋላታ 1፡2—3፡13
ካአማኒል ግርኮክ ሴራ 4፡1-12
ጋራ ካክርስቶሳ ካላም ኤሜታኖኮክ አጋልስስ 4፡13—5፡11
ታጋቾ ማርካ 5፡12-22
ጉድሳኖ 5፡23-28
1
1 ጳዉሎሳኮ፥ ስላሰኮና ጢሞቶሳኮ፤ ካዋ ኦዶይና ጎታ የሱሳ ክርስቶሳ ኦግራዉና ካተሰሎንቄ ካታማይ ካግሮ ምን ካዋዉን፤ ዋ ኦዶካን ታጎታ የሱሳ ክርስቶሳኮ ስኖና ኖጎዳ እስኑን ሀሌቶ። ኦፋ. ፈ. 17፡1።
ካተሰሎንቄ እባዶኮክ ግርና አማኖ
2 ኤብካን እስን ሻዳ አርጌቶ እስን ዱባ ማራን ዋ ጋላታና። 3 አማኖኮ ኦሌራን ፈሎኦትስን፥ ጌላንጀኮ ካኬሮ ዳፉርክስን ጎታካን የሱሳ ክርስቶሳ ካአብታን አማኖ ካሄላመሮ አታንክስን ሄዶካንና ኣቦካን ኖ አርጌቶ ሻዳና። 4 ዋይ ኦጌላንቴታን አቢላልቴ፥ ኡሱ እስን አሳባኖ ካንሶዋ፤ 5 ኣላንቲና ዎንጋላካን እስን ቶስ ካኤመተራ ሁናይና አያና ቁሉክ ካሞጋን ማላባኖይ ኳሬ ሃፉራ ካላሊ ላኮዮ። አደ እስን ማራን አምነኔ እስን ኦሮ ኖ ምሲ ግኔ ካሳንዋ። 6 እስን ኖ ኣንና ጎታ ኣን ሌቴታን፤ ማምሲና ታአቲ ራኮ ጎጌተና ሃፉራ ካዋ አያና ቁሉክ ገጌሎይ አታቴታን። ኦፋ. ፈ. 17፡5-9። 7 ሂካኮና ካከይ ታመቀዶንያይና ታአካያ አዉራጃይ ካግሮ አማኒሉን ታኢዳንት ማሱሳ ሌቴታን። 8 ካጎታ ሃፉራ እስንኮ ቤረ ታመቀዶንያይና ታአካያይ አዉራጃይ ማላሳማኖ ካላ አንሌኖን ግራን እስን ዋይ ካአብታን አማኖ ባንኤ ዱባ አዴሳመራ፤ ሃንሱን ኖ ህታ ሃጃ ጉት ኮና አዬስን ላኮዶትሳሮ፤ 9 ምስክ አታታኖይ አታቴታን አርዶክና ካሩም ካሌሮ ሄዶን ሀንዳይን ቶልቻልኮ ዋ ቶስ ምሲ አባባቴታን እሶ መተክሶዉን አዬሳራን፤ 10 አደና ዋ ጎይኮ ካኬሰሮና ዳሩርኮ ካኤሜይናሮ ኤረኬሳ፥ ታኤማቶ ኤንገኮ ካሃስናሮ የሱሳ እስን ምሲ ኦራይናታን እሶ አዬሳራን።

- 1 ተሰሎንቄ
- <
- 1
- >

1:1 ኦፋ. ፈ. 17፡1።

1:6 ኦፋ. ፈ. 17፡5-9።

© 2024 TWFTW