- ቲቶ
- <
- 1
- >

ካፋራመሮ ጳዉሎሳኮክ ሀንዳ
ቲቶ ቶስ
ታባኖ
ቲቶ አይዛብ ሌ ግራን አማኖ ቶስ ካአባባተሮ ጎሌሮ ጳዉሎሳ ፋረን ታዎንጋላይ ኤነ ካጋርጋራሮ ካፈሎ ሳትየ፥ ጳዉሎሳ ሂካ ሀንዳ ካኮንጻፈራ ክጫርክ ሂካ ካፈሎ ሳትኬሳ ካሌሮ ቲቶን ጎሌሮ ቲቶ ሀሴ አሪ ምን ካዋኮኒዕ ፈሎ ፈልስሳ ኡል ካቀርጠስ ግረ። ሀንዳኬሳ ክንትብ ካኮስሳራ መተ ካላሮ አየስ ሴድ ጉቲያ።
ካሆሬ፥ ምን ካዋት ጃርሶለ ካካለኮና ኡል ካቀርጠስኮክ እባዶ ፈሎ ኦሜላንኮክ ጋራ ምስት ያዳሊ እሶን ግርን ዶትሳቶ ቲቶን ቆፋ ስሳራ፥ ካላም ምን ካዋይ ኦሮ ካለካለት ኡና ሂካ አማ ግራን ጃርትልና ጃርሶለል፥ ኡሱማለና ዎዳላልና ኦሀንዳረን ምሲ አጋልስስን ዶትሳሮ ቲቶ ኡሱ ጎርሳራ፥ ጉድሳና፥ ታአማኒል ያዳሊኮክ ጋራ ካካለኮና ኖጎዳና ጌላንጄ ግራኖኮክ ጋራ፥ ኡሱማለና ምን ካዋ ኦሮኮ እስዲዳኖ፥ ዶጋማኖ፥ ካለካለ ብያኖ ትራኖኮክ ጋራ፥ ኡሱ ቲቶን ጎርሳና ገጌስ ስሳራ።
ራቶ ሂክ ማጻፋ ካአበራ
ታባኖ 1፡1-4
ምን ካዋት ጃርሶለ 1፡5-16
ምን ካዋይ አዳ. አዳት ኡናኮኒዕ ፈሎ 2፡1-15
ጎርሳና ሀድሳኖ 3፡1-11
ጉድሳኖ 3፡12-15
1
1 ዋ ኦአሳባተሮ አማኖና ካሩም ግር ካአያና ቶስ ካቃጄልስሮ ካሩም ማላባኖ ጂናሲን፥ ድይ ካዋና የሱሳ ክርስቶሳን ካፋራመሮ ጳዉሎሳኮ፥ 2 አማኖኬሳና ማላባኖኬሳ ካኮꬋባተራ ካሶቦን ሄዶ ጌስጆልኮ ሆረነ ታታበሮ ጅሩ ጅሮማት ታግር አብድ ጉቲያ። 3 ኡሱ ካኮሙርቴሴሮ ጎራታ ኖ ካፋይሳሮ ዋካንክ አጃጃ እዬን ሀዳራ ካኮስሳመሮ ካላላባኖ ጋራነ ሃፉራ ኢን ቱሰ። 4 ራቶክ ካሌሮ ካሩም አማኖ ኤረኬ ካሌሮ ቲቶን ዋ ኦዶኮ፥ ኖ ካፋይሳሮ ክርስቶሳ የሱሳኮ ስኖና ኖጎዳ ኩን ሀሌቶ። 2 ቆሮ. 8፡23፤ ጋላ. 2፡3፤ 2 ጢሞ. 4፡10።
ቲቶ ቀርጠስ ካአባናየ ኦዶናት
5 ኩ ታቀርጠስ ኦዶላ ካኮንኢሴራ ጋና ካኤካኖን ግሮ አየስ ጎጎኤካሶና አን አጃጃ ጎጎስሰሮ ማለ ካታማ ዱባ ጃርሶለ ጎጎሹምቶንያ። 6 ምን ካዋክ ጃርሳ ካቱፋሞን፥ ኦር ቶ ካአቦ፥ ይስኬሳና ዋ ካአማናሮ ራራጋታኖይ ጎርቱን አጃጃ አታታኖዋቲ መገክሶ ካኡማሞን ሀሌዎ። 7 ኤጲስ ቆጶስ ሌ (ሆረሃየ ካፈላራ) ፈሎ ኦዋኮት ሀዳራ ጎጎአቦ ማለ ካቱፋሞን ላኖ ዶትሳራ። ህክና ኢፍሳዳ፥ ሳመ ካአማራታሮና፥ ካሴታሮ፥ ካዶጋማሮ፥ ራ ካሊ ታሄላማቶ ላኦን ካትያሮ ላኖ ላኮዶትሳሮ። 8 ሂካኮ ሱረ ማርት ካቆጳታሮ፥ ካእዳንክ ካሌሮ ካጌላታሮ፥ እስካአዎዳታሮ፥ ቱኩልክ፥ ቁሉክና እስካኦራተ ላኖ ዶትሳራ። 9 ካካለ ካሩም ካሌሮ አጋልስስ ጎጎአታይስሮና ሂካ አጋልስስ ኦድዳራን ጎጎዎቃስሮን ጎጎአጋልሳተሮ ካአብዳመ ሃፉራ ካአታታሮ ላኖ ዶትሳራ። 1 ጢሞ. 3፡2-7።
10 ካዲዳራ፥ ካላፍላፋራ ካሶባራ ካሞጋን እባዶ ግራ፥ ሱረዋ ሂክ ካሀማጺሳመራ ታአይሁድ ኡናኮያ። 11 ሂናኣ ጫልኢ ኢሳኖ ካዶትሳሮያ፥ ኣላንቲና ልክኪ ካሌኖን ራንደ ላኦ ሄላይን አማ አጋልስስን ካዶትሶን አየስ አጋልስሳኖይ ካምነ እባዶ ዱባ ሻላጋራን። 12 ካክሶ ካሄገሮልኮ ኮ ጋራክሶ አዬሳ ግራን፥ “ካቀርጠስ እባዶ አርጌቶ ጣራ ኦላልኒዕ፥ ካሜላን ሱላለና ላፋኒዕ ጋንቸኒዕያን” አመራ። 13 ሂክ አቶናት ሩምያ፥ ሃንሱን ኣሎ ቆዲና፥ ህክና ልክኪ አማኖ ጎጎግርቶና፥ 14 ታአይሁድ ማማ ጎርቱን ሩምኮ ኦፋክመራን እባዶኮት አጃጃ ጎጎጫቃሶንኮያ። 15 ካሙጭመዉን ካመን ዱባ ካሙጭመያ፥ ባቲክና ዋ ካአማኖቱን አደ ካሙጭመራ ኮኮ ኮና ላግሮ፤ ሱረዋ ሳሙትሶና ሻዳኖክሶ ካባቶየያ። 16 ዋ ካንሶዋ አማራን፥ አየሱን ጎአመን ፈሎኦትሶይ ካካታራን፥ ኦሜላን፥ ኦአጃጃሞና ፈሎ ኦኢዳኑን ኦሌኖንያን።

- ቲቶ
- <
- 1
- >

1:4 2 ቆሮ. 8፡23፤ ጋላ. 2፡3፤ 2 ጢሞ. 4፡10።

1:9 1 ጢሞ. 3፡2-7።

© 2024 TWFTW